Taastrup, den 20. juni 2018
Sag 17-2018-00192 – Dok. 372204/tk\_dh

Høringssvar om bekendtgørelse om tolkebistand efter sundhedsloven

DH takker for muligheden for at afgive høringssvar. Bekendtgørelsen udmønter lovændringen om indførelse af gebyr på tolkebistand for patienter med behov herfor, der har været bosat i Danmark i mere end 3 år.

Vi noterer os, at nogle af forslagene til præciseringer i vores høringssvar om selve lovændringen er imødekommet.

**Dokumentation for nedsat fysisk eller psykisk funktionsevne**

I § 2, stk. 5, står der: ”Regionsrådet kan anmode den enkelte patient om at fremlægge dokumentation i form af lægeerklæring for, at vedkommende er omfattet af stk. 3, nr. 1.”

DH vurderer, at det i nogle tilfælde vil være muligt at dokumentere nedsat fysisk eller psykisk funktionsevne - og deraf følgende manglende evner til at lære/tale dansk - på anden måde end ved en lægeerklæring (som koster penge). Det kan være andre skriftlige lægefaglige udtalelser, testresultater, epikriser, udskrift af patientjournal o.l.

DH foreslår, at § 2, stk. 5 ændres til:

”Regionsrådet kan anmode den enkelte patient om at fremlægge *lægeerklæring eller anden relevant lægefaglig dokumentation* for, at vedkommende er omfattet af stk. 3, nr. 1.”

**Døvetolkning skal klart være undtaget**

Det fremgår ikke direkte af bekendtgørelsen, at døvetolkning er undtaget. Vi oplever, at det kan give anledning til utryghed.

DH opfordrer derfor til, at det præciseres, at reglerne om gebyr for tolk ikke omfatter tolkning for tegnsprogsbrugere eller personer med hørehandicap, der har behov for andre former for tolkning - fx skrivetolk.

Med venlig hilsen



Thorkild Olesen, formand

For nærmere oplysninger kontakt chefkonsulent Torben Kajberg på tk@handicap.dk